Vuoden 2006 asuntomessujen aluetta Espoon Kauklahdessa.
**Asuntomessut** on asuntorakentamiseen ja -sisustamiseen keskittyvä vuosittainen tapahtuma, jonka järjestää Osuuskunta Suomen Asuntomessut vaihtuvan isäntäkunnan kanssa. Asuntomessujen tavoitteena on parantaa asumisen laatua ja asumistietoutta Suomessa. Asuntomessut pidetään eri vuosina eri puolilla Suomea. 2000-luvulla on järjestetty myös loma-asuntomessuja.

Suomen Asuntomessut vastaa markkinoinnista ja yleisöpalveluista, isäntäkunta kaavoituksesta ja kunnallistekniikasta ja rakennuttajat kohteiden toteutuksesta, rahoituksesta ja esittelystä.

Historia
--------

Asuntomessujen idea tuli lakimies Kalevi Sassilta, joka esitti Suomen Asuntoliitolle asuntomessujen järjestämistä. Osuuskunta Suomen Asuntomessut perustettiin vuonna 1966 ja ensimmäiset asuntomessut järjestettiin Tuusulassa vuonna 1970.

### Espoon asuntomessut 2006

Vuoden 2006 asuntomessujen erikoisuus, Kotilo-talo.
Vuoden 2006 asuntomessut järjestettiin Espoon Kauklahden kaupunginosassa 14. heinäkuuta – 13. elokuuta 2006. Esillä oli omakotitaloja, pari- ja rivitaloja, pienkerrostaloja, omistus- ja vuokra-asuntoja. Kaikkiaan näytteillä oli 58 asuntoa. Espoon asuntomessuilla kävi noin 174 000 maksanutta kävijää.

Vielä vuosi talojen valmistumisen jälkeen osa Kauklahden asunnoista oli myymättä. Asuntomessualueiden asunnot tekevät hitaammin kauppaa muuhun uudisrakentamiseen verrattuna. Syitä ovat yhdellä kerralla valmistuvien asuntojen suuri määrä, korkea hinta sekä syrjäinen sijainti.

### Hämeenlinnan asuntomessut 2007

Vuoden 2007 Asuntomessut järjestettiin Hämeenlinnan Mäskälän kaupunginosan Harvoilanmäellä. Messualueella oli esillä yhteensä 54 esittelytaloa. Asuntoja oli yhteensä 112 kpl.

Hämeenlinnan asuntomessut keskittyi tavallisten ihmisten asuntoihin. Syynä oli aikaisempien messujen saama kritiikki valtavan kokoisista ja erikoisista asunnoista. Messujen erikoisuutena olivat 1960-luvulta tutut L-muotoiset atriumtalot. Ne on rakennettu katuun kiinni, mutta muoto suojaa sisäpihan katseilta. Edellisen vuoden asuntomessujen rakennusyhtiö Skanska ja rakennettuja VVO jäivät pois vuoden 2007 messuilta. Toisaalta tilalle saatiin talopakettien rakennuttajia.

Pohjaratkaisujen lisäksi asuntomessuilla oli nähtävillä myös rekka-autoilla erikoiskuljetuksena siirrettävä talo, joka voidaan tuoda rakennuttajan hiekkapedille koosta riippuen yhtenä tai kahtena kuljetuksena.

### Vaasan asuntomessut 2008

Vuoden 2008 asuntomessut järjestettiin Vaasan Suvilahdessa 11. heinäkuuta – 10. elokuuta 2008. Messuihin tutustui kuukauden aikana 140 675 kävijää. Julkisuudessa asuntomessut huomioitiin matalalämpöverkon ja onnistuneen täydennysrakentamisen ansioista.

Messualue rakennettiin rantavyöhykkeelle osana lähiön uudistushanketta. Yleistavoitteena oli rakentaa mittakaavaltaan ja rakennusmuodoiltaan monipuolinen asuinalue, joka sovitetaan yhteen osaksi Suvilahden 30 vuotta vanhaa lähiötä kolmen kilometrin päässä Vaasan keskustasta.

15 hehtaarin kokoiselle asuntomessualueelle rakennettiin noin 130 asuntoa lähes 500 asukkaalle. Alueelle tehtiin 20 omakotitaloa, 28 yhtiömuotoista pientaloa kuudelle tontille ja 3 kerrostaloa. Kahdessa kerrostalossa on niin omistus- kuin vuokra-asuntojakin.

### Valkeakosken asuntomessut 2009

Vuoden 2009 Asuntomessut järjestettiin Valkeakosken Lintulassa. Asuntomessualueelle rakennettiin 36 omakotitaloa ja kaksi rivitaloa. Talovalikoimaan kuului muun muassa laajennettava ja yksilöllinen ensiomakotitalo, TV-talo, avara lapsiperheen yksitasotalo ja passiivitalo. Mukana oli perinteisiä ja moderneja talomalleja, kahden ja yhden tason ratkaisuja, kivi- ja puutaloja. Lintulassa esiteltiin runsaasti kohtuukokoisia, -hintaisia ja nopeasti rakentuvia vaihtoehtoja. Pientalojen koot vaihtelivat alle sadan neliön puutaloista 400 neliön kivitaloihin.

### Kuopion asuntomessut 2010

Vuoden 2010 Asuntomessut järjestettiin Kuopion Saaristokaupungin asuinalueella, jota kutsutaan Lehtoniemen Helmeksi. Lehtoniemen Helmen messualueelle rakentui 34 omakotitaloa, yksi paritalo ja kaksi rivitaloa. Kaikki messutalot sijoittuvat aivan Saimaan vesistöön kuuluvan Kallaveden rantaan tai rannan välittömään läheisyyteen. Lähes kaikista messutaloista on järvinäkymä.

Kreivi-Talo Merilinna Kokkolan Asuntomessuilla kesäkuussa 2011.
### Kokkolan asuntomessut 2011

Vuoden 2011 Asuntomessut järjestettiin Kokkolassa. Messualueella on 30 omakotitaloa, joista kahdeksan omarantaista. Lisäksi alueella sijaitsee kaksi rivitaloa ja kolme kerrostaloa. Asuntojen kokonaismäärä alueella on yli 100, joista 40 kohdetta esiteltiin Asuntomessujen aikana.

Alue on muodoltaan pyöreä ja sen keskustaan muodostuu torialue, jonka ympärille sijoittuu korkeampi rakentaminen. Alue liittyy kiinteästi Suntinsuun vapaa-aika-alueeseen. Messualueella sijaitsee oma pienvenesatama.

Messualue sijaitsee meren rannalla noin kahden kilometrin päässä Kokkolan kaupungin ydinkeskustasta, Vanhansatamanlahden pohjukassa.

### Tampereen asuntomessut 2012

Vuoden 2012 Asuntomessut järjestettiin Tampereen Vuoreksessa. Asuntomessuilla esiteltiin modernia arkkitehtuuria, ekotehokkuutta, uusia teknologisia ratkaisuja sekä monimuotoista asumista luonnon ja palvelujen lähellä.

Tapahtumassa oli näytteillä 27 omakotitaloa sekä rivi-, pari- ja kerrostaloasuntoja. Edustettuina olivat niin omistus-, vuokra- kuin asumisoikeusasuminen. Lisäksi tapahtumassa esiteltiin kehitysvammaisten palvelukodin toimintaa. Kaikkiaan kohteita oli 39. Messualueella on sekä valmistaloja uusine malleineen että yksilöllisiä omakotitaloja.

### Hyvinkään asuntomessut 2013

Vuoden 2013 Asuntomessut järjestettiin Hyvinkään Kravunharjussa 12. heinäkuuta – 11. elokuuta 2013. Messualueelle rakennettiin 30 omakotitaloa.

Metsäkaltevan messualue sijaitsee 3,5 kilometrin päässä Hyvinkään keskustasta etelään, valtatie 25:n varrella. Alue sijoittuu loivasti laskevaan, auringonvalossa kylpevään rinteeseen. Metsäkaltevassa hiihtoladut ja metsäraitit alkavat kotikynnykseltä. Alueen maasto on hyvin vaihtelevaa, ja korkeuserojen ansiosta rinnepihoilta avautuu näyttäviä näköaloja luontoon.

Jyväskylän asuntomessualue rakenteilla kesäkuussa 2014 Äijälänrannassa. Vasemmalla messukohde, 13-kerroksinen tornitalo Maailmanpylväs.
### Jyväskylän asuntomessut 2014

Vuoden 2014 asuntomessut pidettiin Jyväskylän Äijälänrannassa 11. heinäkuuta – 10. elokuuta 2014. Messujen teemat nousivat alueen pitkästä puutarhaperinteestä ja Alvar Aallon tavasta yhdistää vanhaa ja uutta. Teema kiteytyi tunnukseen *Kasvimaa ja kaupungin valot – Northern gardens & City lights*.

Messuilla vieraili runsaat 114 000 ihmistä.

### Asuntomessut Vantaalla 2015

Vuonna 2015 Asuntomessut järjestettiin Vantaalla. Messualue sijaitsi vasta-avatun Kehäradan, Hämeenlinnanväylän ja Kehä III:n solmukohdassa Vantaan Kivistössä. Messuilla vieraili heinä-elokuussa lähes 140 000 vierasta. Tapahtumaa kiiteltiin monipuoliseksi, sillä esillä oli monia uudenlaisia asumisratkaisuja, kuten puukerrostalo ja minikokoiset omakotitalot. Muutamat Loft-asunnot taas oli toteutettu niin, että huonejärjestystä on helppo muuttaa.

### Asuntomessut Seinäjoella 2016

Seinäjoella järjestettiin valtakunnalliset Asuntomessut 8. heinäkuuta – 7. elokuuta 2016. Messualue on rakennettu Kyrkösjärven itärannan ja Törnävän vanhan sairaala-alueen väliselle Pruukinranta-nimiselle alueelle. Messualueella on 35 pientaloa, joista yksi on paritalo ja yksi rivitalo. Lisäksi alueella on yksi puurakenteinen kerrostalo. Asukkaita näihin kaikkiin mahtuu noin 250.

### Asuntomessut Mikkelissä 2017

Vuoden 2017 Asuntomessut pidettiin Mikkelissä 14. heinäkuuta – 13. elokuuta. Messualue sijaitsi Saimaan rannalla noin kolme kilometriä kaupungin keskustasta etelään.

### Asuntomessut Porissa 2018

Vuoden 2018 Asuntomessut pidettiin Porissa Karjarannan alueella 6. heinäkuuta – 5. elokuuta.

### Asuntomessut Kouvolassa 2019

Kouvolan asuntomessut järjestettiin Korian taajamassa Pioneeripuiston historiallisessa kasarmi-miljöössä, Kymen Pioneeripataljoonan entisellä varuskunta-alueella.

### Asuntomessut Tuusulassa 2020

Vuoden 2020 asuntomessut järjestettiin Tuusulan Rykmentinpuistossa.

### Asuntomessut Lohjalla 2021

Vuoden 2021 Asuntomessut järjestettiin Lohjalla Hiidensalmen alueella Lohjanjärven rannalla 1,5 km kaupungin keskustasta.

### Asuntomessut Naantalissa 2022

Vuoden 2022 Asuntomessut järjestettiin Naantalissa Luonnonmaan saarella noin 3 km kaupungin keskustasta.

Kuningattarenrannan eteläosaa toukokuussa 2023
### Asuntomessut Loviisassa 2023

Vuoden 2023 Asuntomessut järjestettiin Loviisan Kuningattarenrannassa 7. heinäkuuta – 6. elokuuta. Asuinalue on uusi ja sijaitsee vain kilometrin päässä kaupungin keskustasta. Alueella on parikymmentä omakotitaloa, kaksi paritaloa, rivitalo sekä puurakenteinen kerrostalo. Monella tontilla on oma ranta, ja lähes kaikilla on merinäköala. Messualueen pohjoisosassa on ekologinen viheralue, jonka viereisessä kaislikossa kulkee pitkospuureitti keskiosaan. Uusi jalankulkusilta yhdistää messualueen vastakkaiseen rantaan ja vanhaankaupunkiin. Osana messuja järjestettiin kelluva venenäyttely, ja viralliset oheiskohteet olivat Strömforsin ruukki Ruotsinpyhtäällä sekä Loviisan keskustassa sijaitseva Sibeliustalo.

Seuraavat Asuntomessut
----------------------

### Asuntomessut Oulussa 2025

Vuoden 2025 Asuntomessut järjestetään Oulun Hartaanselällä. Messualueesta rakennetaan kestävän kehityksen mukainen kaupunkiympäristö, joka edistää yhteisöllisyyden syntymistä.

Asuntomessualueet
-----------------

Turun asuntomessujen 1988 yleisöä.

| Vuosi | Paikka | Kävijoitä | Asuntoja | Näyttelykohteita |
| --- | --- | --- | --- | --- |
| 1970 | Tuusula (Lahela) | 85 000 | 66 | 39 |
| 1972 | Kangasala | 165 000 | 155 | 46 |
| 1974 | Kerava | 175 000 | 162 | 40 |
| 1975 | Vaasa | 46 000 | 170 | 29 |
| 1975 | Pori | 54 000 | 196 | 31 |
| 1975 | Kokkola | 28 000 | 89 | 14 |
| 1975 | Hämeenlinna | 104 000 | 130 | 25 |
| 1976 | Oulu (Niittyaro) | 88 000 | 205 | 51 |
| 1977 | Mynämäki | 121 000 | 40 | 26 |
| 1977 | Vantaa (Varisto) | 116 000 | 171 | 28 |
| 1978 | Lahti | 176 000 | 210 | 47 |
| 1979 | Joutseno | 122 000 | 51 | 30 |
| 1980 | Kuopio | 171 000 | 181 | 50 |
| 1981 | Helsinki (Puu-Vallila) | 21 000 | 30 | 6 |
| 1981 | Helsinki (Torpparinmäki) | 61 000 | 180 | 18 |
| 1982 | Forssa | 216 000 | 90 | 32 |
| 1983 | Kuusankoski | 121 000 | 43 | 28 |
| 1985 | Jyväskylä | 209 000 | 190 | 49 |
| 1986 | Imatra | 135 000 | 93 | 36 |
| 1987 | Tornio | 135 000 | 53 | 30 |
| 1988 | Turku | 232 000 | 182 | 54 |
| 1990 | Tampere (Puu-Tammela) | - | 96 | 30 |
| 1990 | Tampere (Lapinniemi) | 191 000 | 122 | 18 |
| 1991 | Varkaus (Niittylä) | - | 38 | 6 |
| 1991 | Varkaus (Puurtila) | 202 000 | 110 | 46 |
| 1992 | Mäntsälä (Anttila) | 175 000 | 52 | 40 |
| 1993 | Lahti (Pajapelto) | - | 50 | 17 |
| 1993 | Lahti (Paavola) | 62 000 | 340 | 39 |
| 1994 | Pietarsaari (Ristikari) | 157 000 | 69 | 35 |
| 1995 | Joensuu (Marjala) | 191 000 | 200 | 47 |
| 1996 | Ylöjärvi | 262 000 | 79 | 40 |
| 1997 | Raisio (Kattelus) | 205 000 | 170 | 59 |
| 1998 | Rovaniemen mlk (Saarenkylä) | 117 000 | 67 | 32 |
| 1999 | Lappeenranta (Kanavansuu) | 228 000 | 84 | 43 |
| 2000 | Tuusula (Nummenharju) | 271 000 | 127 | 55 |
| 2001 | Kajaani (Onnela) | 154 682 | 98 | 37 |
| 2002 | Kotka (Hirssaari) | 200 138 | 90 | 46 |
| 2003 | Laukaa (Pellosniemi) | 177 039 | 52 | 26 |
| 2004 | Heinola (Tähtiniemi) | 191 254 | 45 | 38 |
| 2005 | Oulu (Toppilansaari) | 121 110 | 160 | 49 |
| 2006 | Espoo (Kauklahti) | 174 509 | 263 | 58 |
| 2007 | Hämeenlinna (Harvoilanmäki) | 195 345 | 107 | 54 |
| 2008 | Vaasa (Suvilahti) | 140 837 | 130 | 47 |
| 2009 | Valkeakoski (Lintula) | 142 386 | 42 | 40 |
| 2010 | Kuopio (Saaristokaupunki) | 158 344 | 47 | 39 |
| 2011 | Kokkola | 127 570 | - | 41 |
| 2012 | Tampere (Vuores) | 145 510 | 185 | 39 |
| 2013 | Hyvinkää (Metsäkalteva) | 131 030 | 29 | 33 |
| 2014 | Jyväskylä (Äijälänranta) | 114 941 | 89 | 44 |
| 2015 | Vantaa (Kivistö) | 138 756 | 359 | 41 |
| 2016 | Seinäjoki (Pruukinranta) | 130 661 | 43*lähde?* | - |
| 2017 | Mikkeli (Kirkonvarkaus) | 134 497 | - | - |
| 2018 | Pori (Karjaranta) | 119 703 | - | - |
| 2019 | Kouvola (Pioneeripuisto, Koria) | 114 156 | - | - |
| 2020 | Tuusula (Rykmentinpuisto) | 68 442 | - | - |
| 2021 | Lohja (Hiidensalmi) | 81 554 | - | - |
| 2022 | Naantali | 116 000 | - | - |
| 2023 | Loviisa (Kuningattarenranta) | - | - | - |
| 2024 | - (alun perin piti olla Keravalla kivisillan alueella) | - | - | - |
| 2025 | Oulu (Hartaanselkä) | - | - | - |
| 2026 | Lempäälä (Saikka) | - | - | - |
| 2027 | Riihimäki (Kokko tai Jokikylä) | - | - | - |
| Lähde 1970–2015: Suomen Asuntomessujen virallinen verkkosivusto |
| Lähde 2016–2020 (kävijämäärät): vanha.asuntomessut.fi |

### Loma-asuntomessut

| Vuosi | Paikka | Kävijoitä | Asuntoja | Näyttelykohteita |
| --- | --- | --- | --- | --- |
| 2000 | Ähtäri (Moksunniemi) | 57 000 | 26 | 26 |
| 2001 | Jämsä (Himos) | 32 000 | 59 | 34 |
| 2002 | Savonlinna (Pihjalanniemi) | 38 123 | 29 | 29 |
| 2003 | Kuru (Paappasenniemi) | 63 175 | - | 20 |
| 2004 | Hartola | 55 302 | - | 30 |
| 2005 | Parainen (Sandviken) | 55 012 | 23+19 | 42 |
| 2006 | Lieksa (Koli) | 38 021 | 23 | 24 |
| 2008 | Pori (Reposaari) | 65 363 | - | 30 |
| 2011 | Mäntyharju (Pyhäkoski) | 53 698 | 30 | 22 |
| 2012 | Lappeenranta (Rauha) | 30 402 | - | 19 |
| 2014 | Kalajoki (Hiekkasärkät) | 40 561 | - | 28 |
| Lähde: Suomen Asuntomessujen virallinen verkkosivusto |

Muut asuntonäyttelyt
--------------------

Vuosina 2006 ja 2008 järjestettiin Töysän Tuurissa *Koti Sinulle* -pientalonäyttely teemalla "tavallisia asuntoja tavallisille ihmisille". Ensimmäisenä vuonna näyttelyssä vieraili 30 000 kävijää. Asuntomessuja suunniteltiin järjestettäväksi Tuurissa myös vuonna 2009, mutta tuo hanke ei lopulta toteutunut. Näyttelyt eivät olleet Osuuskunta Suomen Asuntomessujen järjestämiä.

Lähteet
-------

1. ↑  Kuoppamäki, Erkki & Lehtovuori, Olli: Lakimies keksi idean asuntomessuista.  *Helsingin Sanomat*, 9.1.2013, s. C11.
2. ↑
3. 1 2  Asuntomessut avautuvat perjantaina YLE Uutiset. Viitattu 13. heinäkuuta 2007.
4. 1 2  Minni-Riikka Karttunen, Emmi Sjöholm: Asuntomessualueiden uudisasunnot menevät kaupaksi muita alueita heikommin Helsingin Sanomat. Viitattu 13. heinäkuuta 2007.
5. ↑   (Arkistoitu – Internet Archive)
6. ↑  Marja Salmela: Atriumtalot palasivat takaisin Hämeenlinnan asuntomessuilla Helsingin Sanomat. Viitattu 13. heinäkuuta 2007.
7. ↑  Asuntomessut Jyväskylässä 11.7.–10.8.2014 Asuntomessut ry..  Arkistoitu 16.10.2013. Viitattu 16.10.2013.
8. ↑  Koivuranta, Esa: Asuntomessuilla vieraili 114 000 kävijää – Suomen Asuntomessut: Helteet verottivat kävijämääriä *Yle Uutiset*.  10.8.2014. Viitattu 10.8.2014.
9. ↑   (Arkistoitu – Internet Archive)
10. ↑  "Vuoden trendejä ja ilmiöitä", *Mitä-Missä-Milloin. Kansalaisen vuosikirja 2016*, s. 9–10. Helsinki: Otava, 2015. ISBN 978-951-1-29133-6.
11. ↑   (Arkistoitu – Internet Archive)
12. ↑  Seinäjoen asuntomessut alkavat perjantaina - tältä alue näyttää *iltalehti.fi*. Viitattu 12.7.2016. fi-FI
13. ↑  Mikkeli Osuuskunta Suomen Asuntomessut.  Arkistoitu 15.7.2019. Viitattu 15.7.2019.
14. ↑  Porin asuntomessut 2018 – kaikki, mitä sinun tarvitsee tietää messuista *Meillä kotona*. Viitattu 15.7.2019.
15. ↑  Kouvola sai vuoden 2019 Asuntomessut - Asuntomessut *Asuntomessut*.  Arkistoitu 26.3.2016. Viitattu 2.6.2016. fi-FI
16. ↑  Kouvola.fi - Asuntomessut Kouvolassa 2019 *www.kouvola.fi*. Viitattu 2.6.2016.
17. ↑  Vuoden 2021 asuntomessukaupunki on Lohja - Asuntomessut *Asuntomessut*.  Arkistoitu 11.2.2018. Viitattu 24.7.2017.
18. ↑  Naantali sai vuoden 2022 Asuntomessut - Asuntomessut *Asuntomessut*.  Arkistoitu 23.5.2018. Viitattu 31.5.2018.
19. ↑  Asuntomessut järjestetään Loviisassa ... Loviisan kaupunki. Viitattu 03.11.2021.
20. ↑  Asuntomessuilla Loviisassa meri on yhteinen asia STT Info. Viitattu 27.01.2023.
21. ↑  Sopimus allekirjoitettu – Kruununsillan rakentaminen Loviisanlahden yli etenee suunnitellusti Itäväylä. Viitattu 27.01.2023.
22. ↑  Vene- ja vapaa-ajannäyttely on osa Asuntomessujen elämystä Loviisassa STT Info. Viitattu 26.04.2023.
23. ↑  Strömforsin ruukista Asuntomessujen virallinen oheiskohde STT Info. Viitattu 27.01.2023.
24. ↑  Jean Sibeliuksen nuoruusvuosien turvasatama Sibeliustalo on Asuntomessujen oheiskohde Loviisassa Loviisan Sanomat. Viitattu 15.03.2023.
25. ↑  Oulu 2025 Osuuskunta Suomen Asuntomessut. Viitattu 16.03.2023.
26. ↑  Priima / Hilkka Nevala: Muistatko, kun rakennettiin tasakattoisia taloja?  27.03.2008. Yleisradio. Viitattu 8.3.2013.
27. ↑  Asuntomessujen Kävijämäärät 1970–2015 Osuuskunta Suomen asuntomessut.  Arkistoitu 13.7.2016. Viitattu 13.7.2016.
28. ↑  Rakentaja.fi: Tuusula\_tutkimus Osuuskunta Suomen asuntomessut. Viitattu 26.10.2021.
29. ↑  Loma-asuntomessujen kävijämäärät Osuuskunta Suomen asuntomessut.  Arkistoitu 13.7.2016. Viitattu 13.7.2016.
30. ↑  Tontteja Koti Sinulle -näyttelyalueilla Tuurissa! Töysän kunta.  Arkistoitu 30.4.2013. Viitattu 8.3.2013.
31. ↑  Anssi Orrenmaa: Tuurin asuntonäyttely jäi 30000 kävijään  17.08.2006. Rakennuslehti.  Arkistoitu 17.10.2013. Viitattu 8.3.2013.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Asuntomessut**.
* Suomen Asuntomessut
* Ylen Elävä arkisto – Asuntomessuja vuosien varrelta
* Koti Sinulle -asuntonäyttely (Arkistoitu – Internet Archive)
* Asuntomessut toipui koronasta (Arkistoitu – Internet Archive)
* Messututkimus Lohjan kaupunki (Arkistoitu – Internet Archive)